
			1598/2022 EBAZPENA, uztailaren 5ekoa, Donostialdeko Erakunde Sanitario Integratuko zuzendari-gerentearena, zeinaren bidez Osakidetza-Euskal osasun zerbitzuko Donostialdeko Erakunde Sanitario Integratuko Zerbitzu Orokorretako Azpitaldearen Arduradun (Sukaldeko Zerbitzua-txandakako lanaldia) bi lanpostu izendapen askez betetzeko deialdia egiten duena.

			Donostialdeko ESIan Zerbitzu Orokorretako Azpitaldearen Arduradun (Sukaldeko Zerbitzua-txandakako lanaldia) bi lanpostu hutsik daude. Hori dela eta, Zuzendaritza Gerentzia honek lanpostuak izendapen askeko prozeduraren bidez betetzeko deialdi publikoa iragartzea erabaki du, honako hauen arabera: Euskadiko Antolamendu Sanitarioari buruzko ekainaren 26ko 8/1997 Legearen 28. artikulua, Osakidetzako lanpostu funtzionalak arautzen dituen uztailaren 19ko 186/2005 Dekretua eta azaroaren 11ko 255/1997 Dekretua. Halaber, honako hauek hartuko dira aintzat

			OINARRIAK

			1.– Parte hartzeko baldintzak.

			Deialdi honetan parte hartu ahal izango dute honako baldintza hauek betetzen dituztela egiaztatzen dutenek:

			a) Osakidetza-Euskal osasun zerbitzuko edozein zerbitzu-erakundetan langile finkoak (estatutupekoak, funtzionarioak edo lan-legepeko kontratudunak) izatea eta lanpostua jabetzan izatea D3/E1 lanbide-taldean.

			b) D3/E1 lanbide-taldeari dagokion titulazioa edukitzea.

			c) D3/E1 lanbide-taldean, gutxienez, 2 urteko lanbide-esperientzia izatea.

			d) Uztailaren 19ko 186/2005 Dekretuan eta Osakidetzako Euskara Planean ezarritako gainerako baldintzak.

			2.– Kontuan hartuko diren merezimenduak.

			– Sukaldeko zerbitzuaren funtzionamenduari buruz ezagutza espezifikoa.

			– Sukaldeko zerbitzuaren taldeen eta tresnen maneiuaren ezagutza.

			– AAPKK (arriskuen analisia eta puntu kritikoen kontrola) prozesuen ezagutza eta prestakuntza.

			– Informatikaren ezagutza erabiltzaile mailan.

			– Euskararen ezagutza.

			– Pertsonen taldeak kudeatzen gaitasuna.

			Interesgarritzat jotzen diren eta lanpostua betetzeari balioa eransten dioten merezimendu guztiak aurkeztu ahal izango dira.

			3.– Euskararen ezagutza.

			Osakidetza-Euskal osasun zerbitzuan euskararen erabilera normalizatzeko martxoaren 18ko 67/2003 Dekretuan eta hura garatzeko arauetan aurreikusitakoaren arabera baloratuko da.

			4.– Eskabideak aurkezteko epea eta modua.

			Interesdunek Osakidetza-Euskal osasun zerbitzuko Donostialdeko ESIko Langileen Zuzendaritzan aurkeztu beharko dituzte eskabideak. Horretarako, 15 egun balioduneko epea izango dute, Ebazpen hau EHAAn argitaratu eta hurrengo egunetik aurrera. Aurkeztu ahal izango dira, halaber, Administrazio Publikoen Administrazio Prozedura Erkidearen urriaren 1eko 39/2015 Legearen 16.4 artikuluan ezarritako eran.

			Interesdunek eskabidea datu pertsonal guztiekin, eta dokumentatutako Curriculum vitae-rekin batera, Donostialdeko ESIko Langileen Zuzendaritzara bidali beharko dute (Begiristain pasealekua 109, 20014 Donostia-Gipuzkoa).

			Dokumentazioa honelakoa izan behar da:

			– NANaren, pasaportearen edo gidabaimenaren fotokopia konpultsatua.

			– Funtzionario edo estatutupeko langile izendapenaren fotokopia konpultsatua edo, hala badagokio, lan-legepeko kontratudun finkoa dela egiaztatzen duen agiriarena.

			– Baldintzak betetzea egiaztatzen duen dokumentazioaren fotokopia konpultsatua.

			– Kontuan hartzeko meritu guztien fotokopia konpultsatua.

			Ez da beharrezkoa izango aurreko paragrafoan adierazitako moduan egiaztatzea CVaren aplikazio informatiko korporatiboan behar bezala baliozkotuta agertzen diren alderdiak, nahiz eta hori izangaiaren eskabidean jaso beharko den.

			5.– Balorazio Batzordea.

			Batzorde bat eratuko da aurkezten diren eskabideak baloratzeko eta izangaiei horren berri emango zaie.

			Batzordeak, eskabideak baloratu ondoren, eginbide osagarriak gauzatzea erabaki dezake; eta izangaiei horren berri emango die.

			Izangaien balorazioa egindakoan, eta berau kontuan hartuta, dagokion izendapena egiteko proposamena aurkeztuko da. Lanpostua hutsik uztea proposa dezake epaimahaiak, betiere aurrez txosten arrazoitua eginez, baldin eta izangaiek betetzen ez badituzte bete beharreko baldintzak.

			Akta egingo da Batzordea biltzen den bakoitzean. Bertan, aurkeztutako izangaiak eta gauzatutako eginbide osagarriak (halakorik balego) zerrendatuko dira, eta lanpostua euretako bati esleitzeko edo deialdia bete gabe uzteko kontuan hartutako arrazoiak emango.

			6.– Hautatzeko prozedura.

			Ezin izango dira baloratu, inolaz ere, deialdia EHAAn argitaratzen den egunean eskuratu gabe dauden merituak, ez eta eskaerak aurkezteko epea amaitu, aurretik behar bezala alegatu eta egiaztatu ez direnak ere.

			7.– Prozedurari amaiera ematen dion Ebazpena.

			Hemen hasitako prozeduraren amaiera (lanpostua esleitzea edo hutsik uztea), Osakidetzako Donostialdeko ESIko zuzendari-gerentearen Ebazpenaren bitartez egingo da, eta Osakidetzako intraneten eta web-orrian argitaratuko da. Era berean, Iragarki bat argitaratuko da Euskal Herriko Agintaritzaren Aldizkarian.

			Ebazpen horrek ondorioak izango ditu EHAAn argitaratzen den egunetik, bertan besterik xedatu ezean, behintzat.

			8.– Ebazpen honen aurkako errekurtsoak.

			Ebazpen honen aurka gora jotzeko errekurtsoa aurkeztu ahal izango zaio Osakidetza-Euskal osasun zerbitzuko zuzendari nagusiari. Horretarako, hilabeteko epea izango da, Ebazpen EHAAn argitaratu eta hurrengo egunetik aurrera.

